คลังทุ่ม4หมื่นล้านฟื้นฟูน้ำท่วม
&#8220;กรณ์&#8221; เล็งใช้งบประมาณฟื้นฟูประเทศกว่า 4 หมื่นล้าน หลังความเสียหายน้ำท่วมกินวงกว้าง
12 พ.ย. 2553

“กรณ์” เล็งใช้งบประมาณฟื้นฟูประเทศกว่า 4 หมื่นล้าน หลังความเสียหายน้ำท่วมกินวงกว้าง
นายกรณ์ จาติกวณิช รมว.คลัง กล่าวว่า จากการประเมินการเบื้องต้น คาดว่าจะต้องใช้เงิน 4 หมื่นล้านบาท ในการฟื้นฟูความเสียหายที่เกิดจากเหตุการณ์น้ำท่วมที่เกิดขึ้นในหลายจังหวัด จากเดิมที่คาดว่าจะอยู่ที่ 2 หมื่นล้านบาท เนื่องจากสถานการณ์ความเสียหายได้ขยายตัวเป็นวงกว้างมากขึ้น
ก่อนหน้านี้ จากความเสียหายที่เกิดขึ้น นายอภิสิทธิ์ เวชชาชีวะ นายกรัฐมนตรี ได้สั่งให้หน่วยงานของรัฐทั้งหมดไปทบทวนเม็ดเงินที่จะใช้ในโครงการต่าง ๆ ที่ได้รับอนุมัติในกรอบของโครงการไทยเข้มแข็งทั้งสิ้นจำนวน 4.2 พันล้านบาท จาก 6.6 พันล้านบาท เพื่อปรับมาใช้สำหรับการเยียวยาและฟื้นฟูความเสียหายจากเหตุการณ์ดังกล่าว
นอกจากนี้ วงเงินงบประมาณเหลือจ่ายอีกว่า 2.5 พันล้านบาท  ก็จะเตรียมเพื่อสนับสนุนการก่อสร้าง ซ่อมแซมโครงสร้างพื้นฐานและสถานที่ราชการต่าง ๆ ที่ได้รับความเสียหายจากเหตุการณ์ในครั้งนี้
 “เบื้องต้นคาดว่าจะต้องใช้เงินในการฟื้นฟูความเสียหายหลังน้ำลด ประมาณ 4 หมื่นล้านบาท ซึ่งส่วนใหญ่จะมาจากงบประจำปี 2554 งบไทยเข้มแข็ง และงบกลาง ซึ่งงบกลางทั้งปีมีอยู่ที่ 4.7 หมื่นล้านบาท เพื่อใช้ในการฟื้นฟูสถานการณ์ดังกล่าว” นายกรณ์ กล่าว